Tero Holopainen

**Tero "Kukkis" Holopainen** (s. 1972) on porvoolainen rikollinen, jota pidetään lakkautetun rikollisjärjestö United Brotherhoodin (UB) johtajana. Itä-Uudenmaan käräjäoikeus tuomitsi Holopaisen joulukuussa 2020 yhdeksän vuoden ja kahdeksan kuukauden vankeuteen muun muassa törkeistä huumausainerikoksista, törkeästä rahanpesusta ja ryöstöstä. Helsingin hovioikeus pysytti tuomion maaliskuussa 2023.

## Holopaisen toiminta

Holopainen toimi ennen United Brotherhoodin perustamista johtavassa asemassa Natural Born Killers (NBK) ja M.O.R.E. (Me olemme rikollisten eliittiä) -rikollisjärjestöissä. United Brotherhood perustettiin vuonna 2010, kun NBK, M.O.R.E. ja Rogues Gallery liittoutuivat yhdeksi järjestöksi.

Keskusrikospoliisin mukaan Holopainen toimi UB:n tosiasiallisena valtakunnallisena johtajana vuodesta 2016 alkaen. Holopainen itse on kiistänyt johtajuutensa ja väittänyt "eläköityneensä" järjestöstä vuoden 2018 jälkeen. Hänen mukaansa johtajaa ei ollut sen jälkeen, kun UB:n kuusijäseninen neuvosto lakkautettiin vuonna 2015.

## Rikostutkinta 2018-2020

Keskusrikospoliisi kohdisti United Brotherhood -jengiin suuren tutkinnan keväästä 2018. Esitutkinta valmistui alkuvuodesta 2020. KRP epäili Holopaisen välittäneen noin 30 kiloa amfetamiinia eri puolille Suomea ja pitäneen hallussaan yli tuhat ekstaasitablettia. Poliisin arvion mukaan Holopainen hankki kahden vuoden aikana huumekaupalla yli puolen miljoonan euron rikoshyödyn.

Syyttäjä Anna-Riikka Ruuth kuvasi UB:n rakennetta pyramidiksi, jonka huipulla Holopainen toimi: "Käskyt valuvat ylhäältä alaspäin, ja alimmalla tasolla olevat joutuvat ottamaan isoimpia riskejä." Syyttäjän mukaan Holopainen oli myös perustanut Bad Unionin UB:n rekrytointikanavaksi, jonka jäsenet pyrkivät ansaitsemaan täysjäsenyyden tekemällä rikoksia.

Syyttäjän mukaan Holopainen johti järjestöä väkivallalla ja pelolla. Hän muun muassa määräsi jäseniä huumeiden käyttökieltoon ja valvoi kieltoa virtsatestein, minkä syyttäjä katsoi tähtäävän jäsenten toimintakyvyn ylläpitämiseen rikosten tekemistä varten. Syyttäjän mukaan Holopainen myös viilsi häntä arvostellutta jäsentä miekalla tai muulla teräaseella päähän.

Oikeudenkäynti käräjäoikeudessa kesti yhteensä 47 istuntopäivää. Syytettyjä oli 44 ja syytekohtia 96. Syyttäjät vaativat hovioikeudessa Holopaiselle 13 vuoden vankeusrangaistusta.

## Oikeudenkäynti

### Käräjäoikeuden tuomio 2020

Itä-Uudenmaan käräjäoikeus tuomitsi Holopaisen 14. joulukuuta 2020 yhteensä 12 rikoksesta yhdeksän vuoden ja kahdeksan kuukauden vankeuteen. Tuomittuihin rikoksiin kuuluivat muun muassa kolme törkeää huumausainerikosta, törkeä rahanpesu, ampuma-aserikoksia ja ryöstö. Rikosten tekeminen osana järjestäytynyttä rikollisryhmää toimi rangaistuksen koventamisperusteena.

Oikeus hylkäsi kymmenen syytettä, mukaan lukien syytteen 27 kilogramman amfetamiinierän levittämisestä näytön puutteessa sekä syytteen törkeästä pahoinpitelystä, koska uhri kiisti Holopaisen osallisuuden.

Käräjäoikeus totesi tuomiossaan: "Arvioitaessa kokonaisuutena kaikkia asiassa esitettyjä todisteita ei jää varteenotettavaa epäilystä siitä, että United Brotherhoodilla on johtaja ja että tämä johtaja on Tero Holopainen."

Holopainen tuomittiin menettämään valtiolle rikoshyötynä 40 000 euroa sekä 18 000 euroa takavarikoituja käteisvaroja. Lisäksi valtiolle tuomittiin kahdeksan ampuma-asetta, joiden joukossa oli kaksi konepistoolia. Porvoon Sannaisissa sijaitseva kiinteistö ja sille rakennetut rakennukset tuomittiin valtiolle, koska niiden rakentamiseen oli käytetty yli 70 000 euroa rikoksilla saatuja varoja. Esitutkinnassa poliisi epäili Holopaisella olevan selittämätöntä omaisuutta yli miljoona euroa, vaikka hän oli ansainnut laillisesti alle 40 000 euroa yhdeksässä vuodessa.

### Hovioikeuden tuomio 2023

Helsingin hovioikeus antoi tuomionsa 15. maaliskuuta 2023. Hovioikeus pysytti vankeusrangaistuksen yhdeksässä vuodessa ja kahdeksassa kuukaudessa, vaikka tuomiota muutettiin osittain: osa huumerikossyytteistä hylättiin, mutta Holopaiselle luettiin syyksi uusia ampuma-aserikoksia, joista käräjäoikeus oli vapauttanut hänet.

Hovioikeus vahvisti, että United Brotherhood on laissa tarkoitettu järjestäytynyt rikollisryhmä ja että Holopainen oli ollut yksi keskeinen henkilö järjestön perustamisessa sekä sen johtaja vuodesta 2016 alkaen.

Muut syytetyt saivat hovioikeudessa vankeutta neljästä kuukaudesta kuuteen ja puoleen vuoteen. Hovioikeus hylkäsi kolmen vastaajan syytteet kokonaan.

## United Brotherhoodin lakkauttaminen

Itä-Uudenmaan käräjäoikeus julisti 15. helmikuuta 2021 United Brotherhoodin ja sen alaosaston Bad Unionin lakkautetuiksi. Oikeuden mukaan järjestöt olivat järjestäytyneet vakavien rikosten tekemiseksi.

Holopainen valitti lakkauttamispäätöksestä hovioikeuteen, mutta hovioikeus ei myöntänyt asiassa jatkokäsittelylupaa. Valituslupaa korkeimmasta oikeudesta ei haettu, ja lakkauttamispäätös jäi lainvoimaiseksi.

## Katso myös
* United Brotherhood

## Lähteet